SL Uradni list Evropske unije C 268/36

Objava vloge za registracijo na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2007/C 268/16)

Ta objava daje pravico ugovora zoper vlogo na podlagi člena 7 Uredbe Sveta (ES) št. 510/2006 (1). Izjave o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„BUTELO DE VINHAIS“ ali „BUCHO DE VINHAIS“ ali „CHOURIÇO DE OSSOS DE VINHAIS“

ES št.: PT/PGI/005/0461/20.04.2005

ZOP ( ) ZGO ( X )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Gabinete de Planeamento e Políticas Naslov: Rua Padre António Vieira, n.o 1-8o P-1099-073 Lisboa Tel.: (351) 213 819 300 Telefaks: (351) 213 876 635 E-naslov: gppaa@gppaa.min-agricultura.pt

2. Vlagatelj:

Naziv: ANCSUB — Associação Nacional de Criadores de Suínos de Raça Bísara Naslov: Edifício da Casa do Povo Largo do Toural P-5320-311 Vinhais Tel.: (351) 273 771 340 Telefaks: (351) 273 770 048 E-naslov: ancsub@bisaro.info Sestava: Proizvajalci/predelovalci ( X ) Drugo ( )

3. Vrsta proizvoda:

Skupina 1.2: Mesni proizvodi (kuhani, soljeni, dimljeni)

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Naziv: „Butelo de Vinhais“ ali „Bucho de Vinhais“ ali „Chouriço de Ossos de Vinhais“

4.2 Opis: Prekajena klobasa, pripravljena iz mesa, maščobe, kosti in hrustanca reber ter hrbtenice prašičev pasme Bísaro ali iz njihovih križancev z drugimi pasmami s 50 % krvnim deležem pasme Bísaro (živali F1, ki so rezultat križanja živali čistokrvne pasme Bísaro, navedene v genealoškem registru, z živalmi drugih pasem), ovita v ovoj iz prašičjega želodca, mehurja ali debelega črevesa. Klobasa niha med rumenkasto, rdečkasto in temno rjavo barvo, mase 1-2 kg in je okrogle, ovalne ali valjaste oblike. Velikost je odvisna od uporabljenega ovoja (želodec ali mehur: premer 10-15 cm, debelo črevo: dolžina okoli 20 cm in premer 10-15 cm). Z zunanje strani je mogoče opaziti sledi kosti.

4.3 Geografsko območje: Zaradi tradicionalne metode pridobivanja in vrste živalske krme, znanja in izkušenj, ki izvirajo iz običajev lokalnega prebivalstva pri vzreji živali ter talnih razmer, potrebnih za razvoj krmne osnove, ki se uporablja za pridobitev surovine, nesporno svojevrstne kakovosti, je območje kotitve, vzreje, gojenja, zakola in razreza prašičev pasme Bísaro (vključno s križanci) za proizvodnjo Butelo de Vinhais omejeno na občine Alfândega da Fé, Bragança, Carrazeda de Anciães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso in Vinhais v okraju Bragança ter na občine Alijó, Boticas, Chaves, Mesão Frio, Mondim de Basto, Montalegre, Murça, Régua, Ribeira de Pena, Sabrosa, Santa Marta de Penaguião, Valpaços, Vila Pouca de Aguiar in Vila Real v okraju Vila Real, saj sta krmna osnova in potreben način vzreje prisotna le na tem območju. Zaradi specifičnih podnebnih razmer, ki so potrebne za pridobivanje Butelo de Vinhais, zaradi znanja in izkušenj lokalnega prebivalstva ter nespremenjenih, zanesljivih lokalnih metod predelave, je geografsko območje predelovanja omejeno na območje občin Alfândega da Fé, Bragança, Carrazeda de Ansiães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso in Vinhais v okraju Bragança.

4.4 Dokazilo o poreklu: Butelo de Vinhais se lahko prideluje le v pooblaščenih predelovalnih enotah na prej omenjenem območju predelave. Celoten postopek predelave je predmet strogega sistema nadzora, z namenom zagotoviti popolno sledljivost proizvoda. Mesna surovina je iz prašičev pasme Bísaro, vnešenih v register živalskih pasem ali iz prašičev križancev (F1), kjer je eden od staršev pasme Bísaro, vnešen v register odraslih živali. Prašiči so gojeni na kmetijskih gospodarstvih, ki omogočajo tradicionalen, polekstenziven sistem reje in lahko zagotovijo tradicionalno krmo. Poudariti je treba, da prašiči zaužijejo precejšno količino kostanja, kar daje mesu svojevrstne organoleptične lastnosti. Prašiči so zaklani in ogoljeni v kvalificiranih enotah geografskega območja predelave. Postopki predelave se izvajajo samo v obratih, pooblaščenih s strani vlagatelja, na podlagi ugodnega poročila nadzornega organa. Certifikacijska oznaka, podeljena vsaki enoti, je oštevilčena, kar omogoča popolno sledljivost vse do izvorne kmetije proizvoda. Dokazilo o poreklu je mogoče preveriti kadar koli v celotnem postopku proizvodnje na podlagi serijske številke, ki mora biti del certifikacijske oznake.

4.5 Metoda pridobivanja: Meso se skupaj s kostmi in hrustancem nareže na majhne kose. Nato se začini s soljo, česnom, papriko, lovorjevim listom, vodo in lokalnim vinom (vino in njegova kislost sta pomembna za kakovost mešanice, ki se ji krajevno pravi adoba in končni proizvod). Mešanico ali adobo se pusti marinirati 1-3 dni. Po končanem mariniranju se mešanico namesti v debelo črevo, želodec ali mehur, ki se prej na enem koncu zašije ali zaveže z bombažno vrvico. Drugi konec se zaveže, ko se meso dobro ovije. Sledi dimljenje nad blagim ognjem, zakurjenim s hrastovim in/ali kostanjevim lesom, običajno vsaj 15 dni ter sušenje v hladnem okolju. Butelo de Vinhais se da na trg v celem kosu in je vedno predpakirana na kraju porekla. Zaradi njene narave in sestavin je ni mogoče razkosati ali narezati. Materiali, ki se uporabijo za pakiranje, ne smejo škodovati proizvodu. Embalaža je lahko običajna ali zaščitna, proizvod je lahko tudi vakuumsko zapakiran. Pakiranje se lahko izvaja samo na geografskem območju predelave, da se ohrani sledenje in nadzor ter preprečijo kakršne koli spremembe okusa in mikrobioloških lastnosti proizvoda.

4.6 Povezava: Na dolgo tradicijo in pomembnost prašičjereje v tej regiji kažejo številne živalske skulpture in omembe teh živali in njihovih proizvodov v občinskih zapiskih. Povezava med proizvodom in geografskim področjem je narejena na podlagi živalske pasme (avtohtone), pitanja živali z lokalnimi produkti, znanja in izkušenj pri razrezu in soljenju prašičjih stegen, čemur sledi počasno in postopno dimljenje nad ognjem, zakurjenim z lokalnim lesom, ter na podlagi sušenja v hladnem in suhem okolju, ki je značilno za regijo.

4.7 Nadzorni organ:

Naziv: Tradição e Qualidade — Associação Interprofissional para Produtos Agro-Alimentares de Trás-os-Montes Naslov: Av. 25 de Abril, 273 S/L P-5370-202 Mirandela Tel.: (351) 278 261 410 Telefaks: (351) 278 261 410 E-naslov: tradição-qualidade@clix.pt

Ugotovljeno je, da Tradição e Qualidade izpolnjuje zahteve Standarda 45011:2001.

4.8 Označevanje: Etiketa mora vključevati sledeče: „Butelo de Vinhais – Indicação Geográfica Protegida“ ali „Bucho de Vinhais – Indicação Geográfica Protegida“ ali „Chouriço de ossos de Vinhais – Indicação Geográfica Protegida“, zadevni logo Skupnosti ter logo proizvodov Vinhais, prikazan spodaj. Certifikacijska oznaka mora biti prav tako prikazana na etiketi. Navesti je treba ime/oznako proizvoda, ime nadzornega organa ter serijsko številko (numerično ali alfanumerično kodo, ki omogoča sledljivost proizvoda).

(1) UL L 93, 31.3.2006, str. 12.